ເຈົ້າໜ້າທີ່ສານອາຍາສາກົນ 4 ຄົນ ຖືກກັກໂຕ ຢູ່ລີເບຍ
ທັງສີ່​ຄົນ ຊຶ່ງ​ໂຮມ​ທັງທະນາຍຄວາມ​ ຊາວ​ອອສ​ເຕຣ​ເລຍຄົນນຶ່ງ ​ໄດ້​ຖືກ​ກັກ​ໂຕ ໃນ​ຂະນະ​ທີ່ພະຍາຍາມ​ຈະ​ພົບ​ປະ ​ກັບ​ນາຍ Saif al-Islam Gadhafiໃ
ສານອາຍາສາກົນ ຫຼື ICCທີ່ກຸງເຮັກ ປະເທດເນເທີແລນ ກ່າວວ່າ ເຈົ້າໜ້າທີ່ຂອງຕົນ ສີ່ຄົນ ໄດ້ຖືກກັກຂັງຢູ່ໃນລີເບຍ ບ່ອນທີ່ພວກເຂົາເຈົ້າໄດ້ຖືກສົ່ງໄປປະຕິບັດໜ້າທີ່ ຮ່ວມຢູ່ນໍາຄະນະຜູ້ແທນສານຈຸນຶ່ງ ທີ່ໄປພົບປະກັບນາຍ Saif al-Islam Gadhafi ລູກຊາຍຂອງມື້ລາງຈອມຜະເດັດການມວມມາ ກາດດາຟີ ທີ່ຖືກຈໍາຄຸກຢູ່ທີ່ນັ້ນ ທ່ານ Sang-Hyun Song ປະທານສານອາຍາດັ່ງກ່າວໄດ້ຮ້ອງຂໍໃຫ້ມີການປ່ອຍຕົວເຂົາເຈົ້າໂດຍທັນທີ ແລະຮຽກຮ້ອງໃຫ້ Tripoli ຈົ່ງຮັບປະ ກັນຄວາມປອດໄພຂອງພວກເຂົາເຈົ້າ ຖະແຫຼງການຂອງທ່ານທີ່ໄດ້ນໍາອອກເຜີຍແຜ່ເມື່ອວັນເສົາວານນີ້ ເວົ້າວ່າ ເຈົ້າໜ້າທີ່ນາໆຊາດທັງສີ່ຄົນນັ້ນ ມີສິດທິພິເສດ ເວລາປະຕິບັດພາລະກິດທາງການຂອງສານອາຍາສາກົນ ຫຼື ICC ເຈົ້າໜ້າທີ່ສີ່ຄົນດັ່ງກ່າວນີ້ ຊຶ່ງໂຮມທັງ ນາງ Melinda Taylor ທະນາຍ ຄວາມຊາວອອສເຕຣເລຍ ໄດ້ຖືກກັກໂຕໃນຂະນະທີ່ ພວກເຂົາເຈົ້າພະຍາຍາມຈະພົບປະກັບນາຍ Saif al-Islam Gadhafi ທີ່ເມືອງ Zintan ກໍ້າຕາເວັນຕົກສຽງໃຕ້ຂອງເມືອງຫຼວງ Tripoli ບ່ອນທີ່ ຜູ້ກ່ຽວໄດ້ຖືກພວກນັກລົບປະຕິວັດຄວບຄຸມຕົວໄວ້ ນັບຕັ້ງແຕ່ໄດ້ຖືກຈັບໄດ້ໃນເດືອນພະຈິກປີຜ່ານມາ ສານອາຍາສາກົນໄດ້ແຕ່ງຕັ້ງຄະນະຜູ້ແທນດັ່ງກ່າວ ໃຫ້ໄປປຶກສາຫາລື ເລຶ່ອງຈັດຕຽມການດໍາເນີນຄະດີຂອງຜູ້ກ່ຽວ ແຫຼ່ງຂ່າວຕ່າງໆໃນລີເບຍເວົ້າວ່າ ທະນາຍຄວາມ Taylor ພະຍາຍາມຈະ ລັກລອບມອບເອກະສານໃຫ້ແກ່ນາຍ Saif ໃນລະຫວ່າງການຢ້ຽມຢາມ ພວກເຂົາເຈົ້າກ່າວຕື່ມວ່າ ຕໍາຫຼວດຍັງໄດ້ພົບເຫັນກ້ອງຖ່າຍຮູບໜ່ວຍນຶ່ງ ແລະເທບບັນທຶກສຽງຢູ່ນໍາແມ່ຍິງອີກຄົນນຶ່ງໃນຄະນະຜູ້ແທນດັ່ງກ່າງ ໃນລະຫວ່າງການກວດຄົ້ນຫຼັງຈາກການຢ້ຽມຢາມ ນາຍ Ahmed al-Jahani ຜູ້ຕາງໜ້າລີເບຍປະຈໍາສານອາຍາສາກົນ ຫຼື ICC ເວົ້າວ່າ ທະນາຍ Taylor ບໍ່ໄດ້ຖືກຈໍາຄຸກ ແຕ່ໄດ້ຖືກກັກບໍລິເວັນ ຢູ່ທີ່ເມືອງ Zintan ບ່ອນທີ່ຜູ້ກ່ຽວຖືກສອບປາກສອບຄໍານັ້ນ ນາຍ Saif al-Islam ແມ່ນຕົກຢູ່ໃນທ່າມກາງການຖົກຖຽງກັນລະຫວ່າງ ສານອາຍາສາກົນ ແລະລັດຖະບານຊຸດໃໝ່ໃນນະຄອນຫຼວງ Tripoli ສານອາຍາສາກົນ ຕ້ອງການເອົາຜູ້ກ່ຽວໄປດໍາເນີນຄະດີທີ່ກຸງເຮກ ໃນຂໍ້ຫາອາຊະຍາກໍາສົງຄາມ ແຕ່ Tripoli ຢາກດໍາເນີນຄະດີຜູ້ກ່ຽວຢູ່ໃນລີເບຍບ້ານເກີດຂອງຜູ້ກ່ຽວນັ້ນ